
هل عايش الراوي ما يرويه شخصيا؟ نعم.
من أين حصل الراوي على معلوماته: تجربة شخصية.
أية ملاحظات أو انطباعات عن الراوي:
ذو شخصية عصامية، ومتمسك بعاداته التي عاشها من قبل، ولقد كان لحوح عليَّ في الغداء، بالاضافة الى أنه طلب مني أن أسأل زوجته عنه وكيف هو معها، وأن أقول لها بأن عقول الختيارية صعبة، فكان ردها: صبرنا من أول العمر وبدك ايانا في آخر ها العمر نحمل أثامهم.





يا سيدي في العصر اللي احنا عشنا فيه قبل أكثر من خمسين سنة، يعني قول من سنة الثلاثينات، كانت الحياة تختلف 100% عن ألحين، كان الرجل يروح ويطحن في المطحنة شعير وذرة بيصاء وقمح ويخلطهن مع بعضهن وتسوي الحرمة منهن ها العجينة ويقولوا عنهن عجينة مُركبة أو مخلوطة، وتخبزهن في الطابون اللي على زبِل الحلال والدواب، وفي مشايخ نجسوا هذا الخبز وما حدا رد على هذا الحكي، وبعد ما تطلع الحرمة هذا الخبز، شو بتسوي؟، اما بتروح وبتكون مسوية شوية رقاق بعدس بلدي وحب، يا اما رقاق ببندورة أو لبن، أو عاملة شوربة عدس مجروش على الطحونة، وبتجيب ها الأنجر النحاس وبتفت فيه ها الخبزات عليهن، والأنجر يافخار يا نحاس والطنجرة نفس الاشي نحاس كانت، وكانت الطنجرة كل شهرين أو ثلاث تتبيض وترجع زي ما كانت، وكانوا يجي علينا المصريين ويوخذوا قرشين او خمس قروش على الطنجرة، وتعطيه فوقيهن رغيف خبز وصحن طبيخ، ويبقوا ثلاث أو أربعة اللي يشتغلوا في هذه الشغلة، ألحين هذه المرة اللي نزلت الأكلة اللي هي عن النار تقول لعيلتها شو رايكم نفتهن فت ولا غماس؟، يقولوا: بدنا فت، والفت أحسن، وزي ما قال الرسول (صلى الله عليه وسلم): "بارك الله في الثريد"، وهذا الثريد: اللي هو فَت الخبز على الأكل وهو باطية سيد الكائنات، واللي بارك فيه الله سبحانه وتعالى، وكانوا يقولوا: عليكوا بالثريد، ويقُعدوا حلقة على الأكل والكل مغسل اديه، وما في طاولة، وعلى الارض يقعدوا، ويسموا ويبلشوا يوكلوا بأيديهم، وكان في عندنا معلقة من خشب بسموها خاشوغة، أو يدحمسوا دحاميس بأيديهم بعد ما يتربعوا في القعدة على الأكل وبنظام، وفش حكي أو كلام ويحترموا النعمة اللي قدامهم، والأكل باليد اليمين، واللي يوكل بيده الشمال ما يخلوا، ومرات لما يمد ايده الشمال الواحد على الأكل ما تلد وال اختيار القعدة طاسك بروس أصابعه على ظهر ايدك ويقول لك: ارجع، وكل بيدك اليمين، وهذا من آداب الأكل ممنوع واحد يوكل من قُدام الثاني،يعني يقصوا الأكل قص من قدامه كل واحد، بتقول الأم أو ألابو: قصوا ألأكل قص من قدامكم، وغاد غاد لما يتلاقوا، وآخر اشي في نص الماعون يبقى تالي الأكل، وما في حدا يقول: بوكلش هذا ألأكل أو بدي غيره، ما في عندهم علم، مش زي اليوم، وبعد ما يخلصوا أكلهم يقولوا: الحمد لله، مهو في أول بدأوا"بسم الله" ولما يكملوا:" الحمد لله"، ويقول الكبير فيهم: يارب زيدنا من هذه النعمة وحفظها من الزوال،مع انها نعمة بسيطة، وشو طبخة الرقاق ولا العدس، يعني كل اشي لهم على البساطة، وهذه الطبخات تمشي عند المسخمين اللي زي حالنا والفقراء، ورغم هذا بقولوا الحمد لله وبطلبوا منه أن يحفظها من الزوال، وبعد ما يحولوا بروحوا بغسلوا وبقول الختيار أو الزلمة الكبير في هذه القعدة لولد من ها الأولاد هات طاسة ميه من ها الزير وبجيبوا له هذه الطاسة من زير الهش وهذا طينته تختلف عن طينة الفخار، وهذه الطينة خميلة وبشووها في النار بعد ما يسووا هذا الزير فيها وكانوا يحطوا تحت هذا الزير نتشة أو زحيفة ميشان الميه اللي بتطيح منه تظل نازلة وتشربها النتشة، وبغسل اديه في جواة الماعون اذا كان في أثره لبن وبحرك الميه بيده في هذا الماعون على شان ينظفه من اللبن ويشربهن، لأنهم يحرموا كب هذه الميه من وراء تالي ألأكل في الماعون، ونفس الشي المغرب والصبح بقعدوا على الأكل، وشو بقولن العجايز عن الطبيخ: اليوم طبخنا رقاق وعدس، وباكر بنطبخ عدس ورقاق، يعني على عقولنا احنا يغيرن الأكلة، بس هي طبخة وحدة.
ولما الواحد بده يطلب من أمه طبخة ويتمنى، يقول يُما بدنا رز وعدس والرز في هذاك الوقت كان شحيح، وكان الكيس أبو 100 كيلو، والكيس من كياس أبو خط أحمر، وهذا الكيس بتسعين قرش، أقل من ليرة يعني، ومش كان كل الناس اللي تجيب الرز يعني معدودين على الاصابع، والله أبوي ما كان يجيب الكيس أبو التسعين قرش، بس المتيسرين هم اللي كانوا يجيبوه، زي ما تقول: عيلة عيد والحلايقة، ولا المشاني والعويضات والعيايدة هذول صحاب حلال وشغلتهم وعملته الجرشة، وفي عروسهم بس الجريشة، وفي ناس منهم تسوي جريشة ولحم، وكل واحد وزبدية من ها الجرشة مع شقفة لحم، والحياة بسيطة، وتقنع الناس با اللي قسم الها ربها، وما كان في ملفوف وخضرة زي الوقت هذا، وكان في شجر الخوخ والعنب والتين، وهذا الخير بسرعة بقفِر واللي بظل منهن حبات الزبيب والعنبية الدبس والقطين، وكنا نوكل القطين مع زيت الزيتون والعنبية نخلطها ما الزبدة ونغمسها غماس بالخبز والدبس كنا نعمل فيه فتة من خبز الطابون أو خبز الشراك، وبعد مانفت الخبز في اللَكن بندير عليه الدبس لما ينقع كويس ونوكله، ولما كانوا التعامرة يجونا يتاجروا في الملح على أثر الحلو اللي بحبوه ويبادلوا الناس في الملح في هذا الحلو، ويجوا على الحمير وينادوا: ملح، ملح، تبقى الحرمة ظابة لها شوية زبيب من العنب اللي ساقط على الارض عامليته وبسموه دَمدَمُون ومش زبيب ساغ، أو شوية قطين مخمِط يعني ما بتاكله لأنه من جواته بيكون ميه أو حبات شعير أو قمح بس مدرعات يعني فيه سوسة أو مزرع يعني لبراة من هذا الاشي وبقولوا: خلي هذا لتعامرة ألحين بيجوا، وهذول بياعين الملح يقولوا البيع: راس براس، ولما تروح الوحدة وحاملة صاع قمح أو لَكن قطين أو زبيب، ترجع وماعونها ملان ملح، ومرات كان يجيبوا الملح حجار وهن اللي يثدقينه بحجر وينعمنه في الهون لما يصير ناعم.
حتى كانوا في العصر القديم، أنا رجال فقير ما عندي حلال، والناس الطيبين والمحترمين يعطيني عنز وهذا يعطيني عنز وهذاك، ويسموهن منايح، وهذا في وقت الربيع ويصلن لعشر رؤوس، ويصير هذا الزلمة يحلب ويخض ويظل لآخر السنة ويرجعهن لأصحابهن، ويقول لهم: يكثر خيركوا، ومش ملك، واليوم مَفش، وهذا الدر اللي من الحلال ما برتد عن الناس، ومن يوم ما تخُض الحرمة في السقا وتستوي اللبن بالخض وتطلع منه الزبدة ويكونوا ها الأولاد ملتمين حوليها، تقول لبنتها أو لأي وحدة من ها البنات: قمري ها الأولاد، وتروح هذه البنت وتجيب الها رغيف خبز وتفلقه شوية شوية بين هذول الأولاد وتصير هذه الحرمة تطول نتفة من الزبدة على روس أصابعها وتمسحها على وجه الخبزة لما تمسح لهم كلهم خبزهم بالزبدة، ومرات تقول هذه الحرمة للولاد: يا ولاد في ناس بخبزوا على الصاج، هَرعُم هناك، روحوا وكل واحد يجيب له دعبوب خُبز (رغيف خبز صغير قَد رغيف الخُبز السوقي اليوم)، ويروحوا ويجيبوا وتصير تمسح بالزبدة جوا الدعبوب، ويعني قَدر فنجان تكون الزبدة، وبعد ما يوكلوهن يرجعوا: بدنا لبن، وتصب لهم من باب السقا في زبادي ها الفخار واللي ما يظل له زبدية تشربه من باب السقا، وتقول لهم: يالله، اتجغبوا، ويطلعوا مبسوطين، والله يطرح البركة والناس تعمل السمن، ويطعموا الناس والفقراء، وأول خضة من حليب الغنم كانوا الناس يوزعوها على الفقراء، وهذول الناس مش البسطاء، بس الناس اللي هم أصحاب الحلال واللي عندهم 100 راس أو خمسين، وهذول يسووا هيك ميشان البركة تهل عليهم وعلى حلالهم، ويملوا ها المغطاس الفخاري من اللبن ويوخذ يارطل أو ثنين كيلو على هوا أو حسب المُغطاس وتحُط زقفِة زبدة فيه وتبقى طايشة على وجه اللبن وودوا هذول لفلان وهذه لدار فلان وهذول لفلان، والكل يوكل وينبسِط زي ما صاحب الحلال، وفي منهم يظلوا مستمرين وكل ما خضوا يودوا لواحد زي حالي فقير، وهذاك يودي لي وهذاك يودي لي، وكأنه عندي حلال وبوكل منه، وتعال وتفرج، وهذا بختلف عن اليوم، اليوم بدك تشتري بمصاري، أخوك لو عنده مليون راس بسألش عنك، والله طارح البركة، "واللُقم بتدفع النِقم"، "وطعمِ الثُم تستحي العين"،(الثُم: الفم)، والناس كانت في خير ورضا من الله برغم الفقر، وميص اللبن اللي هو الميه اللي بتنزل من تصافي اللبن في الخريطة في جوا لَكن، كانوا يوخذوه ويطبخوا فيه الجريشة والرقاق، بس اليوم بقولوا لك هذا حرام، وكانوا يشربوه على شان ينظف الكلى من الرمل، وطبخة البحتية كمان حرموها وانقطعت من زمان، وهذه الطبخة حرموها لأنهم بعد ما كانوا يطبخوا الجريشة مع الحليب يحطوها في دست ويقعدوا 21 يوم وهم يحطوا عليها حليب كل يوم على شان ما تنشف وتظل ناقعة وتخمُر ومن ورا انها بتتخمر قالوا: هذا حرام، وأنا أي طبيخ مع حليب ليُقعُد العمر كله معدتي ما بتطلبه ومابوكله.
والسكر والشاي كانمعدوم عند الناس وما حدا يفطن له، ولما كان واحد يمرض يروحوا ويجيبوا له بدل حبة بيض شوية شاي وبحبة بيض ثانية شوية سكر، ويسووهن له شاي، ويشرب، كُن قالوا: طاب، وينبسط هو عليهن، واللي عندهم حلال ما يشتروا اشي من برا غير الملح زي ما قلت لك، لأن سمنهم من زبدة حلالهم وهذا يستعملوه نقوط، واللي ما عندهم حلال، يشتروا السيرج ويشتروا معه رطل أو رطلين سنام جمل ومع رطل شحم أو رطلين ويفرموهن فوق بعضه ويحطوا السيرج عليه في ها الدست ويغلوه على النار ويسموها طبخة النُقوط، ولما يذوب بظل بواقي من السنام بسموه قشيم أو بواقي الشحم، وهذا القشيم بيحطوه على جال في مُغطاس أو قطوسة فخار وبحطوا على وجها حبة ملح ولما  بدهم يعملوا لهم قلاية بندورة بحطوا منه عليها، وهذا القشيم فرم دهن بس ما بذوب في هذه الطبخة، يعني بنقطوا منه على الطبيخ، ولما بدها الحرمة تقدح لأي طبخة نقوط بتروح على ها التنكة الله حطت فيها طبخة النقوط وبتغرف منها بالمغرفة الخشب قديش بدها وقد ما تستاهل الطبخة وبتحط وبتطبخ اللي هو عليها.
وهذا في زمانا ما باقوا الغنياء يقولوا: احنا أغنياء ولا بقوا يبينوا هذا الاشي، كانوا ناس عاديين زي ما بنوكل بوكلوا، وزي ما بنشرب بشربوا، بس الفرق، بقولك والله فلان مبسوط يقولوا ما شاء الله والله فلان عنده 50 أو 100 أو 200 راس حلال، وهذا الغنى تبعهم من زمان، مش زي اليوم، أنو غني اليوم عنده عنز، اليوم هذول الناس بقزوا منهن.
لما كان يتوفى زيد من الناس، ويدفنوا هذا الميت بيكونوا جماعة من قايبه محذرين الأكل، أو أقرب ناس له واذا ما في له قرايب أهل بيته بذبحوا لهم عنز أو ثنتين وبطبخوا اللحم وبطبخوا جريشة، واذا عندهم حلال بعملوا فَت، والرسول (صلى اللخ عليه وسلم) قال:" اعملوا لآل جعفر طعام"، وما كان زي اليوم يصفوا صف من هان لحد الخليل وعظم الله أجركم، لأ، وهم على القبور يقولوا: "عظم الله أجركم"، وعلى هوا قيمة الانسان، المسكين يكتفوا عن القبر بتعزيته، وفي ناس مش بفتح شِق، في كان ساحات يروحوا يعزوا فيها ويتغدوا فيها.
ألحين قالوا: أجا رمضان، وبدهم يعملوا تهليلة لهذا الميت،على شان الناس صيام وبدهم يوخذوا أجر وثواب أكثر فيها، وهذول يعزموا على التهليلة غي الجامع يجوا ويقولوا: يا أهل البلد انتوا أو انتم مدعوون الليلة هذه أو اليبلة الجاية أو الليلة الفلانية وكانوا يختاروا أكثر اشي ليلة الجمعة، ونروح وتلتم ها الناس قبل الفطرة، ويبلشوا يهللو ويكبروا ويسبحوا عن جَد قبل الفطرة، ألحين الكل قاعدين على ها الفراش وفي عشرة من الختيارية والمشايخ وكل واحد مَسبحتُه في رقبته وكل مسبحة 100 حبة، ويبلشوا أول اشي: بالحمدُ الله وكل واحد بده يحمد الله 100 مرة يعني بطلعن من الكل ألف مرة، وثاني اشي: سبحان المولى الدايم ألف مرة وبعدها الله أكبر ألف مرة وبعدها يالطيف ألف مرة، ويبقوا ها الختيارية ما شاء الله عليهم، وقبل الفطرة بعشر دقائق، بختموها بواحد منهم يتبنى هذه العملية ويقف بينهم ويقول: أوهبتوني ما قرأتم وما هللتم وما سبحتم، بردوا عليه: أوهبناك، بقول لهم: وأنا مُهبُها لروح فلان، ولما يسمعوا الأذان يقولوا: "بسم الله الرحمن الرحيم"، ويطبوا في ها الجريشة واللحم وكل من هو ونصيبه ما في حدا يتخصص في اشي غير عن الثانيين، ولما يقوموا عن الاكل مش كل الاحيان بقولوا له: يخلف عليك، لأن هذا الاشي صار فرض على هذا الانسان وما بده عليه خلف وولا اشي.
أنا بعرف عن الذكر باقوا بسيذبحوا ويسموها عقيقة، وهذه العقيقة لما تجيب أم عيال الواحد ولد يروحوا يجيبوا عنز ساغ وبتكون خالية من الغبث والغش والمرض زي الأضحية شروطها، وتكون 100%، يقبلوها على القبلة وعلى جنبها اليمين يبطحوها وراسها على القبلة ويقول اللي بده يذبحها:" هذه فدوا عن ابني فلان ابن فلانة، يارب تقبل، حكمت عليك الذبح، بسم الله، الله أكبر" ومش شرط يسمع الحوليه بس بده يسمع نفسه، وهذا على النية، وعلى طريق الشرع بدك تلم شعر هذه الذبيحة وتطلع بدل وزنه فضة ويمكن تسوي الها وقيه، بس اليوم ما في حدا بقدر يسويها، وفي اشي كان بدش يتغلب ويطبخ وكان يوزع اللحمة بديه على الناس بالشقفة أو في الزبدية يحطها وودوا هذه لدار فلان، ويمكن للمبسيط يوديها، ولما كانوا يطبخوها كانوا يلموا الناس، وبالك هذه كانت كلها غايات عند الناس، يعني كل واحد بعمل كرمة زي هذه للناس بوخذ أجر، يعني شحدة معروف وبدهم يحطوا الطبيخ بحطوا لشحدة لمعلق اللي هو أحسن لحمة في الذبيحة، وفلان بحطوا قدامه ظلعة، وهذه مش اسمها عدالة، أما العدالة: لو حطوا المنسف واللحم كوم فوقيه وتفضلوا وكل من هو بخته ونصيبه هذا هو العدل، ان شاء الله بطلع المعلق لولد، ألحين لما بدنا نعمل أكل لضيف أو لعزومة دايماً نحسب حساب أهل الدار ونعقِب لهم اذا في اطفال واذا ما في أطفال يوكلوا ها اللي ما قعدوا معنا على الاكل من اللي بظل وراء الضيف، وانت عارف احنا يا الختيارية في هذا السن بنعشم على الاشي أكثر من الولد الصغير،" وكل يعمل على شاكلته".     
ولما بدك تذبح وفي حوليك ناس لازم ترفع صوتك وتسمعهم:"بسم الله، الله أكبر"، لأن الناس بتحكم على الظاهر منك.
صلي على النبي (عليه الصلاة والسلام)، هذه شغلة الأكل مقسومة لقسمين، القسم الأول: بدك تكرم لأجل الرفعة والمعرفة مع الناس وحتى تجلب لحالك منفعة، والبند الثاني: انت انسان حاب فلان وفلان وواثق منهم 100% وأول اشي انهم من طبقتك وثاني اشي عندهم مخافة الله، وبأدوا حقوق الله، وزي ما بدي أقدرهم بقدروني، والله بدي أدعي هذول الجماعة على وليمة بنسميها، وبنكسب ثواب عند الله وبصير ترابط وتآخي بيننا، وبتعرفوا على بعضهم أهل الصلاح والدين، بس القسم الأول ما بتستفيد منه، ويمكن يوكل وهو طالع من عندك يقول: ينعل صار له من اللي جرا له، ويسبك في باب دارك، وهذا الاشي صار وحصل، بس القسم أو البند الثاني: أول ما يقوموا عن الاكل بحمدوا الله، وبقولوا: يخلف عليك، والله يخلف عليك والله يمد لك في طاعته، وبجوز من ها العشرة هذول واحد الله سبحانه وتعالى يستجيب له أو لهم كلهم، وزي ما قال الله:" انما المؤمنين اخوة".
وبقينا ننذر عن الولد كمان، اذا طاب بذبح جدي أو عجل وبفرقه على الناس، ونطبخ في الدار منه ونوكل ومرات نطبخه كله ونلم الناس عليه ومرات نفرق عليهم اللحم نيّ، وكنا في الاعياد نودي للولاية أو رحمنا من ها البنات أكل، والله يابا خذ ها الزبدية لعمتك وفيها جريشة أو رز أو فَت وعليها شقفة او شقفتين لحم ويسد مسد المصاري زي اليوم.
ومرة جربت وعزمت ناس مش من طبقتي أو أعلى منها، وهذا أكبر خطأ تعمل هيك، وانا عهد الله ما بفكر أولاد الحج محمود بهذه الطبقة هذه، بفكرهم على أيام زمان، نور زينا زيهم، وأجوا هذول الجماعة وقالوا: بدنا من عندك كهرباء، أعطيتهم طلبهم، ولما كانوا ييجوا من الخليج أطيح اسلم عليهم، وبرضوا بعلمش انهم ناس هيك، ولما بيجي العيد أطيح أسلم عليهم، والله لا أدري عن هذا الاشي وبتندم وراحت الأيام، وأجت الليالي، ويوم طحت أصلي الجمعة ولحقت ابنهم موسى على دار أمه، التفوا وقعدنا، وقلت لأخوه: يا شيخ جمال، الضيف، قال: الله يخلف عليك، من الباب لطاقة وما لحقت أكمل كلامي، يعني يمكن بده يقول يخلف عليك، قبل ما أتخرف رجمني اياها رجم، قلت: طيب، وبتيجي انت وأمك وأبوك وأخوك، والا هو بقول: يوم الاثنين، والله اشتريت جدي ب 100 دينار، وعملنا ها الغدا من فت وسمن ولحم، وبعد الظهر الا هم هالين، أهلة وسهلة، والا اسماعيل وابنه أحمد وموسى وجمال وأبوهم، وحطيت الذبيحة كلها قدامهم وبدي أعرم، قالت الحرمة: عقب شوية للبنات، قلت لها يا حرمة هم بدهم يوكلوا ذبيحة، وفيها أكثر من 15 كيلو، وحطيت السدر قدامهم برا تحت معرش الدوالي وأنا بس اللي قعدت معهم، والا اسماعيل وابنه ما خلوا عن جهدهم جهد، الله أكبر، وهذول بوكلوا أول اشي اللحم واذا ما في لحم بوكلوا رز وفت، وبعد ما خلصوا قمنا السدر من قدامهم ولا فتفوتة لحم عليه، ولما عرفت ان هذول الناس غير شِكل، ندمت على عزومتي لهم، لأنهم مدوا من داري كهرباء خمس سنين وما أخذت منهم شيكل واحد، بس لما مد ابني من عندهم كهرباء لشهر واحد دفعوه 700 شيكل، وأنا بعرف انهم فقراء، وكل من هو بعمل بأصله.
اسمع، والله لما يجيني بكيت بسكوت بحطه جوا ها الخزانة وبخليه لما يدخلوا ها الاولاد لصغار علينا وبطول لهم بيدي او بيد الحجة وبنطعمهم، والله بيكون في نفسي أوكل منه بس بقول: بكفي اللي اكلناه، خليهم يوكلوا هذول صغار الله أعلم لقدام يقدروا يوكلوه أو لأ، والله يعينهم على اللي جايهم، والزلمة اللي بيكون في بيته مخصص له الاكل غير عن عياله ومرته وبقعد يوكل لحاله هذا بكون ظالم وأناني، والله لا ينفعه من اللي بوكله، وهذا الاشي حرام عليه وهذا متحيز لنفسه، لأنه مش عيان ولا مريض.
وطبخة الجريشة كانوا يقولوا لها الدشيشة، وهذه من عصر سيدنا ابراهيم عليه السلام وهو اللي ابتدع هذه الطبخة في الحرم الابراهيمي في الخليل وهي لليوم، وأنا رحت عليها زمان أيام ما كانوا بس يطبخوها بالميه في دست كبير بسع رجال ثنين يقعدوا فيه، وكل الناس تروح وتوكل منها وهذا قمحها من زمان كان يطلع عن البيادر ويصلها لأنهم كانوا لما يكيلوا الحيب يقولوا هذه التنكة أو السدسية العاشر سدسية جدنا ابراهيم وتصل الحرم الابراهيمي، بس ألذ من الجريشة اللي بتنعمل مع شوربة اللحم.
بدي اخرفك خرفية من زمن الختيارية الأوالى، وتشوف كيف البركة كيف بتنزل في الأكل من أول ما تسمي عليه، ولما ما تسمي شو اللي بصير، بقولوا في عرب كانوا معزبين ولحقوا لهم عنز قبل ما تموت وذبحوها وعلقوها في ها القِدر على النار وطبخوها، والمغرب روحوا الرعيان وبدهم يحلبوا الغنم، واللي طبخوا اللحم بدهم يمسكوا ويحلبوا الحلال، راحوا وحملوا القدر وداروه في لَكن ونسو يسموا عليه، وفي ختيار قاعد قبال اللَكن وبطلع على هبال اللحم والشوربة وهو طالع من اللَكن، وأجوا أولاد الجن ومد واحد ايده في اللَكن وحمل هي مُخة ولا معلق الله أعلم وسمطته من حمها، شو قال هذا الختيار له: يقصف عمرك، استنى بس تبرد، ورد قال لهم الختيار: جاه الله عليكوا توكلوا وتخلوا لنا، قال هذا الختيار: أخذ كل واحد شقفة في ايده وراحوا، وأجا واحد عليه وقال له شو شُفت يا ختيار، رد عليه: أخذوا نصيبهم، على شان ما تسموا عليهن، وفي ختيارية كانوا كاشفين ويشوفوهم.
وفي ناس كانوا يعملوا أكل ومناسف لحم وبدون ما يسموا عليه ويحطوه في الدار قبل ما يسكنوها، يقولوا: هذا لسكان هذا المكان أو لصلاح، وبقولوا: انهم يرجعوا ويلاقوا هذه المناسف ماكولة وما هو ظايل منها اشي، بقولوا: على شان يأمنوا شرهم، وخوف الله على شان باقوا يعملوه عشا لهم ويتركوا هالمناسف ويرجعوا عليها ثاني يوم الصبح، يمكن ها اللي من هان وهان من اللي يشموا خبر يعقبوهم عليهن ويوكلوهن.
هذه صارت مرة وحدة، في واحد ساكن في مغارة بقولوا لها مغارة أم قرمون، وهذه مجمع للجماعة هذول، وهذا الزلمة هذيك الليلة نايم فيها، واجتمعوا على سمعه، وبقولوا لبعض بدنا نوكل الليلة فتة، قال لهم واحد: طُشوا، وراحوا، واحد جاب له شوية زيت من جرة فاتحة وواحد دبس وواحد لقي له فتفوتات خبز وحملهن وهذاك حمل باطية الساحة واللي هي باطية سيد هذا الزلمة، ورجعوا على المغارة، وفتوهن في الباطية ولتموا بدهم يوكلوا، والا في واحد منهم محترم بقول: شو رايكم نحول ها الزلمة يوكل معنا، نط واحد منهم وقال: ألحين بقول الكلمة هذيك، قالوا له: مش صاحي حاله مش رايح يقولها، والزلمة صاحي وسامع كلامهم، ونط واحد منهم وقال: كل واحد يعمل له دحموس في ايده واذا قال هذيك الكلمة بطلع لكل واحد دحموس، ونبهوه، ولما قعد معهم، قال: بسم الله على المدحمس واللي بلا تدحمس، قالوا له: الله لا يهدي لك بال ورموا الدحاميس من اديهم وشردوا، وتعشا هو عليهن، والصبح حمل الباطية وروحها على سيده وقال له هيك هيك صار.  

